ต่อยอดแพลตฟอร์มกลาง เกษตรผลิต พาณิชย์ตลาด เฟส 2 ตั้งเป้ายอดขายทะลุ 500 ล้านบาท
นางรวีพรรณ ช้างเย็นฉ่ำ รองอธิบดีกรมพัฒนาธุรกิจการค้า เปิดเผยในฐานะผู้แทนประธานอนุกรรมการร่วมคณะอนุกรรมการขับเคลื่อนการสร้างแพลตฟอร์มกลาง ว่า ได้จัดให้มีแพลตฟอร์มกลางเป็นหน้าเฉพาะ “เกษตรผลิตพาณิชย์ตลาด” บนแพลตฟอร์ม  Thaitrade.com ของกรมส่งเสริมการค้าระหว่างประเทศและแพลตฟอร์ม Phenixbox.com ของบริษัท แอสเสท เวิรด์ คอร์ป จำกัด(มหาชน) ซึ่งมีการคัดเลือกสินค้าจากสหกรณ์การเกษตรคุณภาพ 26 สหกรณ์ ขึ้นเพื่อจำหน่ายในรูปแบบ B2B (Business to Business) ไปยังผู้ซื้อรายใหญ่ทั้งในประเทศและต่างประเทศ ซึ่งปีที่ผ่านมามีการจัดกิจกรรมจับคู่ธุรกิจ (Online Business Matching) ระหว่างสหกรณ์การเกษตรและผู้ซื้อทั้งในประเทศและต่างประเทศ เกิดคู่เจรจาธุรกิจรวม 100 คู่เจรจา รวมมูลค่าการซื้อขายกว่า 82,000 ล้านบาท สำหรับในปี 2565 นี้ มีการต่อยอดให้แพลตฟอร์มกลาง “เกษตรผลิต พาณิชย์ตลาด” เป็นศูนย์กลางการค้าสินค้าเกษตรไทยที่ครอบคลุมสินค้าเกษตรหลากหลายประเภทมากขึ้น  โดยเตรียมขยายกลุ่มเป้าหมายเกษตรกรและสินค้าเกษตรไปยังกลุ่มอื่นๆ อาทิ กลุ่มเกษตรแปลงใหญ่ กลุ่มวิสาหกิจชุมชน กลุ่มประมงและกลุ่มปศุสัตว์ มากกว่า 100 กลุ่มเกษตรกร  ทั้งนี้จะทำให้มีสินค้าที่หลากหลายที่มีคุณภาพและมาตรฐาน คาดว่าจะสามารถสร้างยอดขายทะลุ 500 ล้านบาท และให้เป็นที่รู้จักอย่างแน่นอน